Dragi otroci in starši,

ob začetku letošnjega šolskega leta razmišljam pravzaprav o njegovem zaključku. Želim si, da bomo vsi, ki smo vpeti v pedagoški trikotnik – otroci – starši – delavci vrtca, ob zaključku leta zadovoljni.

Danes je včeraj od jutri – je zapisal Boris A. Novak. Močno sporočilna igra besed, ki nas spomni, da je prav vsak dan pomemben. Kako kreiramo svoj jutri je današnja odgovornost vsakega posameznika. Pri delu z otroki je ta odgovornost še toliko večja, saj soustvarjamo prihodnost novim generacijam. Krog se potem zavrti in današnji otroci bodo čez nekaj let na eni strani skrbeli za starejše, hkrati pa že vzgajali nove rodove. Še kako pomembno je, kaj prispevam v današnji dan.

V vrtcu in šoli se bomo letos intenzivneje ukvarjali s skrbjo za sočloveka. Na vseh ravneh. Nešteto je možnosti in polj, kjer bomo raziskovali, kako smo lahko pozorni do sočloveka.

Nenehno poslušamo, kako izgubljamo stike, kako so nas zasužnjili elektronski mediji, kako nimamo časa. Ampak čas je najpravičneje razdeljena stvar na svetu – vsak od nas ga ima 24 ur na dan in sam izbira, kaj naredi z njim. Smiselno ga je izkoristiti za zadovoljujoče odnose na vseh ravneh, ker odnosi so tisto, kar v življenju edino šteje.

Naj bo poleg dobrodošlice in dobrih želja za letošnje šolsko leto tale uvodnik spodbuda, da ostanimo predvsem dobri ljudje. Poleg uresničevanja zadanih vzgojnih ciljev je najpomembneje, da se bomo vsi skupaj dobro počutili drug z drugim. Tako bomo ob zaključku leta zadovoljni. Svoj delček odgovornosti za skupno zadovoljstvo pa ima na razpolago vsak od nas.

Uspešno delo nam želim!

Meta Šilc, pomočnica ravnateljice